Duisende by optog in Pta-middestadFoto: ANC/Twitter Volgens die ANC is die optog gehou vir “eenheid en nie-rassigheid”. Talle ondersteuners het geel ANC-hemde aangehad met onder meer die woorde “Hande van Zuma af” en “Stem ANC” daarop. Ondersteuners is met busse na Burgerspark in die middestad vervoer voordat die optog na die Uniegebou begin het. ŉ Hoë veiligheidsheining het ondersteuners geskei van die party se leierskap, wat talle ministers en die burgemeester van die Tshwane-metro, ingesluit het. Gwede Mantashe, sekretaris-generaal van die ANC, het Donderdag gesê die optog word nie uit protes gehou nie, maar behels die mobilisering van die gemeenskap teen rassisme. “Die ANC doen ŉ beroep op Suid-Afrikaners om nie rassisme bloot as ŉ volgehoue uitdaging te sien om te verenig in aksie nie, maar om dit saam met al die ander vorme van diskriminasie uit te wis,” het Mantashe gesê. “Ons mense was op dieselfde manier verenig teen apartheid. Die ANC beoog om alle Suid-Afrikaners, swart en wit, te mobiliseer om by te dra tot die voortgesette transformasie van ons land.” Die Tshwane-metro het gesê talle strate in die middestad en omgewing sal tot 16:00 geraak word deur die optog. “Die optog beweeg van Burgerspark na die Uniegebou, via Lilian Ngoyi- en Madibastraat. Die strate wat met dié strate kruis, sal tydelik gesluit en heropen word soos die optog voortbeweeg,” het sr. supt. Isaac Mahamba gesê. “Jeff Masemola- en Thabo Sehume-straat sal ook gesluit wees. Tshwane-metrobeamptes sal al die betrokke strate monitor. Motoriste word aangeraai om die middestad te vermy en alternatiewe roetes te gebruik.”